钦定古今图书集成/明伦汇编/官常典/第062卷 > 邓哀王冲
## 钦定古今图书集成/明伦汇编/官常典/第062卷 > 邓哀王冲

按《三国魏志》本传：环夫人生邓哀王冲，字仓舒，少聪察岐嶷。生六岁，智意所及，有若成人之智。时孙权曾
致巨象，太祖欲知其斤重，访之群下，咸莫能出其理。
冲曰：“置象大船之上，而刻其水痕，所至，称物以载之，
则校可知矣。”太祖大悦，即施行焉。时军国多事，用刑
严重，太祖马鞍在库，而为鼠所啮，库吏惧必死，议欲
面缚首罪，犹惧不免。冲谓曰：“待三日中，然后自归。”冲
于是以刀穿单衣，如鼠啮者，谬为失意，貌有愁色。太
祖问之，冲对曰：“世俗以为鼠啮衣者，其主者不吉。今
单衣见啮，是以忧戚。”太祖曰：“此妄言耳，无所苦也。”俄
而库吏以啮鞍闻，太祖笑曰：“儿衣在侧尚啮，况鞍县
柱乎？”一无所问。冲仁爱识达，皆此类也。凡应罪戮，而
为冲微所辨理，赖以济宥者，前后数十。太祖数对群
臣称述，有欲传后意。年十三，建安十三年疾病，太祖
亲为请命。及亡，哀甚。文帝宽喻太祖，太祖曰：“此我之
不幸，而汝曹之幸也。”言则流涕。为娉甄氏亡女与合
葬，赠骑都尉印绶，命宛侯据子琮奉冲后。二十二年，
封琮为邓侯。黄初二年，追赠谥冲曰邓哀侯，又追加
号为公。三年，进琮爵，徙封冠军公。四年，徙封己氏公。
太和五年，加冲号曰邓哀王。景初元年，琮坐于中尚
方作禁物，削户三百，贬爵为都乡侯。三年，复为己氏
公。正始七年，转封平阳公。景初、正元、景元中，累增邑，
并前千九百户。

按注《魏书》曰：“冲每见当刑者，辄探睹其冤枉之情而
微理之。及勤劳之吏，以过误触罪，常为太祖陈说，宜
宽宥之。辨察仁爱，与性俱生，容貌姿美，有殊于众，故
特见宠异。”《魏书》载策曰：“惟黄初二年八月丙午，皇
帝曰：‘咨尔邓哀侯冲，昔皇天锺美于尔躬，俾聪哲之
才成于弱年，当永享显祚，克成厥终，如何不禄，早世
夭’”昏。朕承天序，享有四海，并建亲亲，以藩王室。惟尔
不逮斯荣，且葬礼未备，追悼之怀，怆然攸伤。今迁葬
于高陵，使使持节兼谒者仆射、郎中陈承追赐号曰
邓公，祠以太牢。魂而有灵，休兹宠荣。呜呼哀哉！《魏
略》曰：文帝常言：“家兄孝廉，自其分也。若使仓舒在我，
亦无天下。”